Heimilislaus maður þurfti að gista í fangaklefa í nótt, en honum hafði verið vísað frá aðstöðu á vegum velferðarsviðs Reykjavíkurborgar. Þetta kemur fram í tilkynningu frá lögreglu. Þar segir að maðurinn gisti annars á götunni í kulda og frosti. Sviðstjóri hjá Reykjavíkurborg segir að tilkynning lögreglu hafi komið á óvart og sé ekki í samræmi við atvikalýsingu velferðarsviðs.
Lögreglan á höfuðborgarsvæðinu greindi frá því í morgun að heimilislaus maður hefði þurft að gista í fangageymslu þar sem hann hafi ekki fengið inni í gistiskýli á vegum borgarinnar. Í tilkynningu lögreglunnar til fjölmiðla segir að maðurinn gisti annars á götunni í sjö stiga frosti. Honum hafi undanfarna daga verið meinaður aðgangur að aðstöðu á vegum Reykjavíkurborgar. Lögregla hafði afskipti af honum í nótt eftir að starfsfólks hótels í miðbænum óskaði eftir aðstoð, þar sem maðurinn hafi verið ofurölvi og til vandræða.
Regína Ásvaldsdóttir, sviðstjóri velferðarsviðs Reykjavíkurborgar, segir að það sé mjög óvanalegt að vísa þurfi fólki frá. Það sé einungis gert ef það reynist nauðsynlegt til að tryggja öryggi annarra gesta og starfsmanna.
Heimilislaus maður gisti fangageymslu í nótt, þar sem honum var vísað frá aðstöðu á vegum borgarinnar. Þetta kemur fram í tilkynningu frá lögreglu. Sviðstjóri velferðarsviðs segir það ekki rétt að manninum hafi verið vísað út í kuldann, og hefur óskað skýringa frá lögreglunni.